सूर्यकान्त त्रिपाठी निराला की अधिकतर कहानियां प्रायः नायिका प्रधान हैं| ‘पद्मा और लिली’, ‘सखी’, ‘ज्योतिर्मयी’, ‘कमला’, ‘श्यामा’, ‘देवी’, ‘हिरनी’, ‘पुष्कर-कुमारी’, ‘चंपा’ ये सभी नारी-पात्र हैं जो अपनी-अपनी समस्याओं से ग्रस्त हैं| ‘पद्मा और लिली’ की नायिका जहां जाति-बंधन तोड़कर विवाह नहीं कर सकती वहीं ‘सुकुल की बीवी’ की पुष्कर-कुमारी दूसरे धर्म में विवाह कर सकती है| पद्मा ने इसका समाधान अखंड ब्रह्मचर्य में ढूंढा तो पुष्कर कुमारी कथावाचक की सहायता से सुकुल से विवाह करती है| जाहिर है ‘लिली’ कहानी के लेखन व ‘सुकुल की बीवी’ कहानी के लेखन में सात साल का अंतर है| ‘लिली’ कहानी में निराला पर गांधी जी के आदर्शवाद का स्पष्ट प्रभाव है| ‘सखी’ कहानी में भी परोपकार का एक पक्ष सामने आता है| निर्धन लीला की सखी का आशिक हिंदी फ़िल्मों की तरह लीला को गुंडों से बचाता है| लीला की सखी इसी से लीला के विवाह का प्रस्ताव करती है| ‘कमला’ कहानी की नायिका पति द्वारा तिरस्कृत होने के बाद उसकी बहन की धर्म-रक्षा के लिए अपने भाई से उसका विवाह करा देती है| इस पर पति के वापस बुलाने का प्रस्ताव आने पर भी स्वीकृत नहीं करती| इस तरह हम देखते हैं कि निराला की नायिकाएँ एक सशक्त पात्र के रूप में हमारे सामने प्रस्तुत होती हैं| एक अन्य कहानी ‘न्याय’ में भी जब नायक एक घायल आदमी को घर लाने के कारण पुलिस के चंगुल में फंस जाता है| तब अप्सरा की तरह उसकी सहपाठिनी प्रेमिका अपनी विलक्षण बुद्धि से उसे छुड़ा लाती है| इसी प्रकार प्रतिशोध की आग में जलती हुई श्यामा भी अपने पिता के अपमान का बदला पंडित दयाराम से अपने पति के सहयोग से लेती है| इसी तरह का प्रतिशोध ‘सफलता’ के नायक ने भी अपने विरोधियों से लिया| साहित्यकार नरेंद्र के माध्यम से निराला ने अपनी पीड़ा भी व्यक्त की है| पैसों का मोहताज नरेंद्र अपनी प्रेमिका को अपने साथ नहीं रख सकता| प्रकाशक की उपेक्षा से नरेंद्र आभा के साथ दिल्ली आ जाता है एवं उसे गीत-संगीत आदि की शिक्षा दिलाकर कर बढ़ते-बढ़ते अभिनेता से कम्पनी का मालिक बन जाता है| जब नरेंद्र वापस उसी नगर पहुँचता है तो उसी प्रकाशक के आग्रह पर उसे मुंहतोड़ जवाब देता है-“ बाबू धनीरामजी! मैं छः महीने में एक किताब लिखता था पर उसके लिए आपने मुझे पन्द्रह रुपया सैकड़ा भी नहीं दिया|”6